Ընդհանրապես, առաջին խաղակեսը բավականին նյարդային ստացվեց, որովհետեւ բոլորս արագ գոլ էինք սպասում: Չնայած հանդիպումից առաջ արած մարտական հայտարարություններին՝ երեւաց, որ ղազախները եզրափակիչ սուլոցից դեռ շատ առաջ անհասկանալի ձեւով ժամանակ են ձգում: Խաղի տեմպը գցելու այս փորձերը նույնպես նյարդայնացնում էին: Առաջին կեսի ամենավտանգավոր պահը 37-րդ րոպեին Մարկոս-Մխիթարյան կոմբինացիան էր, որի արդյունքում Հենրիխը փորձեց գրավել դարպասի հեռավոր անկյունը, բայց գնդակը, դարպասաձողը դրսից շոշափելով, հատեց դաշտի դիմային գիծը: Առաջին կեսին ավելացված ժամականում էլ Մարկոսի տուգանային հարվածը բռունցքներով հետ մղեց Լորիան: